text: РЕГЛАМЕНТ (ЕС) № 658/2013 НА КОМИСИЯТА
  от 10 юли 2013 година
  за изменение на приложения II и III към Регламент (ЕО) № 1223/2009 на Европейския парламент и на Съвета относно козметичните продукти
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 1223/2009 на Европейския парламент и на Съвета от 30 ноември 2009 г. относно козметичните продукти (1), и по-специално член 31, параграф 1 от него,
  като има предвид, че:
  (1)
  Регламент (ЕО) № 1223/2009, заменящ Директива 76/768/ЕИО на Съвета от 27 юли 1976 г. относно сближаването на законодателствата на държавите членки, свързани с козметични продукти (2) ще се прилага от 11 юли 2013 г.
  (2)
  Приложения II и III към Директива 76/768/ЕИО бяха изменени с Директива за изпълнение 2012/21/ЕС на Комисията (3) след приемането на регламента чрез включването на едно вещество за боядисване на коса в приложение II и 26 вещества за боядисване на коса в част 1 от приложение III и чрез промяната на максималната разрешена концентрация в готовия козметичен продукт на две вещества за боядисване на коса в част 1 от приложение III. Сега тези изменения следва да бъдат отразени в Регламент (ЕО) № 1223/2009.
  (3)
  Съгласно Директива за изпълнение 2012/21/ЕС държавите членки прилагат от 1 септември 2013 г. законовите, подзаконовите и административните разпоредби, приети в съответствие с посочената директива. Следователно настоящият регламент следва да се прилага от тази дата.
  (4)
  Поради това Регламент (ЕО) № 1223/2009 следва съответно да бъде изменен.
  (5)
  Мерките, предвидени в настоящия регламент, са в съответствие със становището на Постоянния комитет по козметичните продукти,
  ПРИЕ НАСТОЯЩИЯ РЕГЛАМЕНТ:
  Член 1
  Приложения II и III към Регламент (ЕО) № 1223/2009 се изменят в съответствие с приложението към настоящия регламент.
  Член 2
  Настоящият регламент влиза в сила на двадесетия ден след публикуването му в Официален вестник на Европейския съюз.
  Той се прилага от 1 септември 2013 г.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 10 юли 2013 година.